ขยายผลจับเครือข่ายยาเสพติดรายใหญ่ในพื้นที่ภาคเหนือ จับผู้ต้องหาระดับสั่งการ พร้อมยึดทรัพย์กว่า 60 ล้านบาท
พลตำรวจเอก รอย อิงคไพโรจน์ รองผู้บัญชาการตำรวจแห่งชาติ พร้อมด้วยพลตำรวจโท สรายุทธ สงวนโภคัย ผู้บัญชาการตำรวจปราบปรามยาเสพติด และพลโท บุญยืน อินกว่าง แม่ทัพน้อยที่ 3 ร่วมแถลงผลปฏิบัติการปิดล้อมตรวจค้นกลุ่มนักค้ายาเสพติดชายแดนภาคเหนือ โดยเป็นการขยายผลมาจากการจับกุมเครือข่ายนายฮ้อยทมิฬ ได้ก่อนหน้านี้ พบว่า ในเครือข่าย มีกลุ่มผู้สั่งการให้ลักลอบขนยาเสพติด ตั้งแต่ต้นปีที่ผ่านมากว่า 20 ครั้ง รวมยาบ้าที่ถูกลําเลียงมาแล้ว ประมาณ 50 ล้านเม็ด และยังมีการสั่งการให้กลุ่มผู้ต้องหา 3 คน เปิดบัญชีธนาคาร ส่งไปให้กลุ่มผู้สั่งการใช้รับเงินค่ายาเสพติด จากการตรวจสอบบัญชี ตั้งแต่ต้นปี มีเงินหมุนเวียนในบัญชีมากกว่า 400 ล้านบาท โดยกลุ่มผู้สั่งการ จะถอนเงินสดส่วนหนึ่ง ส่งให้กับเจ้าของยาเสพติดภายนอกประเทศ ขณะที่ เงินอีกส่วนหนึ่ง จะนํามาซื้อทรัพย์สิน เช่น บ้าน, ที่ดิน, ทองคํา, รถหรู  และเก็บเงินสดไว้ในบัญชีธนาคารส่วนตัว จึงมีการปิดล้อมตรวจค้นและจับกุมผู้ต้องหาทั้ง 3 คน ได้ในพื้นที่จังหวัดแพร่และเชียงราย พร้อมยึดทรัพย์สินไว้ตรวจสอบ รวมมูลค่าประมาณ 60 ล้านบาทขณะที่ ช่วงเดือนพฤษภาคมและกรกฎาคม ตํารวจปราบปรามยาเสพติด ยังมีการจับกุม เครือข่ายยาเสพติดในภาคเหนือได้อีก 3 เครือข่ายคือ เครือข่ายม้งแม่เปา, เครือข่ายอาข่าผาขาว, เครือข่ายฝิ่นดิบมูเซอ จับกุมผู้ต้องหาได้รวม 7 คน พร้อมยึดยาบ้าเกือบ 10 ล้านเม็ด เคตามีน 50 กิโลกรัม และฝิ่นดิบ 48 กิโลกรัมนอกจากนี้ ตำรวจปราบปรามยาเสพติด ยังตรวจยึดยาบ้ากว่า 5 ล้าน 6 แสนเม็ด และเคตามีน 10 กิโลกรัม หลังสืบสวนติดตามเครือข่ายกลุ่มผู้ค้าในพื้นที่ภาคตะวันออกเฉียงเหนือ จนถึงบริเวณริมถนนหลวง พื้นที่อำเภอด่านซ้าย จังหวัดเลย ปรากฎว่า ขบวนการดังกล่าวไหวตัวทันหลบหนีไปได้ ตำรวจจึงยึดยาเสพติดของกลางไว้เป็นหลักฐานและจะขยายผลออกหมายจับบุคคลที่เกี่ยวข้องต่อไป